# Rio Branco, Acre

|  |
| --- |
|  **Rio Branco**  |
|  |
| Kelk imaji pri Rio Branco. |
|  |  |
| Standardo | Blazono |
| Lando: |  Brazilia |
| Regiono: | Norda |
| Stato: | Acre |
| **Informo:** |
| Latitudo: | 9°58'29"S |
| Longitudo: | 67°48'36"W |
| Altitudo: | 153 m |
| Surfaco: | 8 834,9 km² |
| Habitanti: | 364 756 (2022) |
| Denseso di habitantaro: | 41,28 hab./km² |
| Disto de Brasília: | 3 105 km |
| **Urbestro:** | Tião Bocalom (PL, 2025-2028) |
| **Mapo:** |
|  |
| Oficala retosituo: |
| www.riobranco.ac.gov.br |

Historiala edifici di Rio Branco, Acre.
**Rio Branco** esas chef-urbo di Braziliana stato Acre. Ol esas la precipua centro financala e komercala del stato, e la 7ma maxim populoza urbo de la Norda regiono. Segun la demografiala kontado di 2022 ol havis 364 756 habitanti. Lua tota surfaco esas 8 834,9 km².

Jacanta apud rivero Acre, Rio Branco distas 3030 kilometri de Brasília. Ol esas sideyo di la Federal Universitato di Acre (UFAC), publika universitato fondita en 1971, ed anke di privata universitati.

Rio Branco esas la 4ma maxim anciena chef-urbo di la Norda Regiono, dop Belém, Manaus e Macapá. Ol fondesis dum la fino dil 19ma yarcento kun l'arivo di personi de Nord-estala regiono di Brazilia. Ol expansis rapide pos la komenco di komercal extraktado di kauchuko che Norda regiono. Til 1903, tota regiono apartenis a Bolivia, ma transferesis a Brazilia pos la signato dil Kontrato di Petrópolis, ta yaro.

## Historio

Anciena merkato di Rio Branco.
L'urbo fondesis ye la 28ma di decembro 1882, dal Braziliano Neutel Maia, an la sinistra rivo dil rivero Acre. En 1903, lora teritorio Acre donesis a Brazilia, ed en 1904 konstruktesis administrala edifici an la dextra rivo dil rivero.

Rio divenis chefurbo dil teritorio en 1920, e chef-urbo dil stato Acre kande ol establisesis en 1962. Ante, ye la 13ma di januaro 1961, Rio Branco ligesis per choseo a Porto Velho en Rondônia e, de ibe, a la sudo di Brazilia - choseo nun nomizita BR-364. Tamen, l'asfaltizo di ca choseo kompleteskis erste dum la yari 1980a, e dum multa tempo restis desfacila arivar a Rio Branco per choseo, nome dum pluvoza sezono.

Segun la demografiala kontado di 1970 ol havis 83 977 habitanti. Dum la 1970a yardeko, migrinti veninta de rurala regioni komencis arivar al urbo ed establisis diversa povra quarteri simile a *favelas* de altra regioni Braziliana proxim rivero Acre ed en vakua arei. En 1970, l'urbala areo di Rio Branco havis 23 quarteri. En 1996 ja esis 133 quarteri. Dum la sequanta yari konstruktesis granda grupi di edifici rezidala, formacanta nova quarteri, exemple quarteri Bela Vista, Guimard Santos, Castelo Branco e Manuel Juliano. Tamen, le povra ne profitis de ca developo, e l'arei nesalubra ne rekuperesis. En 1973, l'aeroportuo internaciona *Presidente Médici*, qua komencis konstruktesar depos 1964, inauguresis. Ca aeroportuo fuuncionis til la 16ma di novembro 1999, kande la nuna aeroportuo internaciona *Plácido de Castro* inauguresis, e l'anciena tereno dil aeroportuo *Presidente Médici* retrodonesis a la familio de lua antiqua proprietero.

En 1980, Rio Branco atingis 117 101 habitanti, ed en 2000 ol atingis 235 059 habitanti. En 2010, Rio Branco ja havis 336 038 habitanti, e dum la demografiala kontado di 2022 ol havis 364 756 habitanti. Nun ol esas la maxim importanta komercala, servadala ed industriala centro dil stato.

## Geografio

Rio Branco dum l'inundado di 2023.
Rio Branco jacas 9°58'29" S e 67°48'36" W. Lua mezavalora altitudo esas 153 metri, ed ol distas cirkume 925 km de Andi. Rivero Acre trairas sua teritorio e dividas l'urbo en du. La reliefo dil urbo esas konsistas ek vasta regiono plana an la dextra rivo di rivero Acre, e regiono kun milda kolini an sua sinistra rivo, ube jacas la centro dil urbo.

La klimato di Rio Branco esas Equatorala, varma e pluvoza (*Am* segun la klimatala klasifikuro da Köppen), kun minima temperaturi proxim 20°C ed influi de kolda fronti dum vintro en suda misfero. La mezavalora minima temperaturo en julio (vintro) esas 18,3°C, kontre ke la mezavalora maxima temperaturo en septembro (somero) esas 33,7°C. La rekordo pri minima temperaturo - 6 °C - enrejistresis ye la 19ma di julio 1975, kontre ke la rekordo pri maxima temperaturo - 39,8 °C - enrejistresis ye la 8ma di decembro 1970 ed ye la 26ma di septembro 2022.

La mezavalora yarala pluvo-quanto dil urbo esas 2010,6 mm, e la maxim pluvoza monato esas februaro, kun mezavalore 298,9 mm. La pluvoza sezono iras de la duimo di novembro til la duimo di aprilo. L'urbo subisas sezonal inundadi dum ta epoko.

## Referi